אמיר אברהם הַשְׂכֵּל (נולד ב-9 באוגוסט 1953) הוא תת-אלוף (בדימוס) מצה"ל, חוקר השואה וממובילי המחאה נגד בנימין נתניהו והמחאה נגד ממשלת ישראל השלושים ושבע.

ראשית חייו
השכל נולד בירושלים, בן בכור להורים שעלו מפולין. משפחותיהם של שני הוריו עלו לארץ ישראל לפני מלחמת העולם השנייה. בילדותו עברה משפחתו לתל אביב-יפו. השכל למד בבית ספר אלחריזי ואת לימודי התיכון עשה בגימנסיה גאולה. הוא היה חבר בקלוב התעופה ובעקבות בן דודו ששירת כטייס התנדב לקורס טיס.

שירותו בצה"ל
השכל החל את שירותו בחיל האוויר בקורס טיס במגמת מסוקים ועבר למגמת סיור וקישור להכשרה כטייס תובלה. במהלך הקורס פרצה מלחמת יום הכיפורים במהלכה סייע לכוחות חיל האוויר בסימון, בתחקור ובהכנה לקרב. הוא שירת כטייס מטוסי הרקולס בטייסת 131 והשתתף במבצע שלמה להטסת יהודי ביתא ישראל מסודאן לארץ. במהלך שירותו פיקד על טייסת ההוקאיי, על טייסת הפילים בשנים 1992–1994, על בסיס שדה דב בשנים 1995–1997 ועל בח"א 27, בסיס התובלה הכבדה של חיל האוויר בשנים 1997–1999. בשנים 1999–2002 פיקד על להק כוח האדם.

עיסוקו בשואה
כמפקד להק כוח אדם יזם השכל יחד עם קצין החינוך הראשי של צה"ל אלעזר שטרן את התוכנית החינוכית עדים במדים - משלחות צה"ל לפולין, ועמד בראש המשלחת הראשונה של קציני צה"ל ב-2001. השכל חזר מן המסע הראשון עם החלטה להעמיק את הידע שלו על השואה, ועם שאלה איך ייתכן שבגרמניה התרבותית באמצע המאה ה-20 קרה דבר כזה.

לאחר פרישתו מצה"ל עבר השכל קורס מדריכים לפולין ביד ושם. שתי המשלחות הראשונות שהדריך היו של בני נוער, והוא חש, לדבריו, שבני נוער אינם בשלים למסע, חלקם "לא מתחברים" וחלק אחר עוברים חוויה קשה מדי. בדצמבר 2004 הזמינו מנהל בית הספר להוראת השואה ביד ושם מוטי שלם להדריך את המשלחות של צה"ל. הוא היה בפולין כשבעים פעמים, בעיקר עם משלחות צה"ל.

השכל פרסם שלושה ספרים על השואה, בהם ספר על חסידי אומות העולם גרמנים וספר על יהודים שמרדו בנאצים. לדבריו התובנה העמוקה שלו מלימודיו על השואה היא על הנטייה של רוב בני האדם לעמוד מהצד, ועל הסכנה שבעמידה מהצד.

מחאה נגד ראש הממשלה

באוקטובר 2016 החל השכל להפגין נגד ראש הממשלה נתניהו בטענה שהוא מוביל למדינה דו-לאומית, אינו מקדם שלום וביטחון, פועל "לקרוע את החברה הישראלית", ומדרדר את הדמוקרטיה בישראל באמצעות "חקיקה אנטי-דמוקרטית והתקפות על התקשורת ועל שומרי הסף". כאחד מראשוני מחאת היחידים, במשך ארבע שנים הפגין מדי שבוע לבדו או עם קומץ אחרים בצמתים, בעיקר בכניסה לעיר מגוריו, יבנה.

ב-11 ביוני 2020 חבר השכל לאורי נחמן שהפגינה במשך ימים ליד מעון ראש הממשלה בירושלים (בית אגיון) ופרסם ברשתות החברתיות על פתיחת שביתת שבת בבלפור, בהשראת מחאות ג'ורג' פלויד. עם השכל הגיעו אנשי "מחאת היחידים". עם המעבר למאהל בלפור שינתה מחאת היחידים את שמה ל"אין מצב" - אין מצב שנאשם בפלילים יכהן כראש ממשלה. ב-26 ביוני פיזרו שוטרים אירוע במתחם בלפור כדי למנוע את קבלת השבת שהתקיימה בו עם כמה עשרות משתתפים, ועצרו את השכל שנשא דברים בנימוק שהמפגינים חסמו את הכביש. עם השכל נעצרו שני פעילים נוספים. הוצע להם להשתחרר בתמורה להתחייבות לא להגיע לבלפור, אך הם סירבו. למחרת המעצר צעדו מאות אל בית המשפט במגרש הרוסים, שם היו העצורים. ברחוב בלפור מספר המוחים הגיע לאלף. ביום ראשון לפנות בוקר שחררה שופטת את העצורים ללא תנאים. בימים שלאחר האירוע המשיך מספר המוחים לגדול, וב-14 ביולי התקיימה הפגנת אלפים שאליה הגיעו לראשונה גם קבוצות מחאה צעירות. כך התחיל גל המחאות נגד בנימין נתניהו.

במהלך ההפגנות השכל תועד צועק לעבר קצין ושוטרת ממוצא אתיופי שניסו לפנותו, שעליהם להתבייש משום שהוא הביא לישראל את הוריהם. לאחר פרסום הקלטות אלו התנצל השכל על הדברים. בנאום שנשא, אמר השכל: "דמוקרטיות אינן קורסות ביום אחד. זהו תהליך איטי ומתמשך, תהליך שמרדים את עירנות האזרחים. אנחנו בַּתהליך וכדאי שנתעורר!", תוך שהוא מתייחס אל ספרו של בנג'מין קרטר הט מאוניברסיטת הרווארד "The Death of Democracy" המתאר כיצד קרסה רפובליקת ויימאר.

בפברואר 2022 יצא לאור ספרו "בלפור: יומן מאבק", המתאר את המאבק נגד המשך שלטונו של בנימין נתניהו. הוא מציין בספרו כי אחת מתרומותיה העיקריות של המחאה היא בכך שהציבור הישראלי חזר להאמין בעצמו וביכולתו להשפיע. וכי הציבור למד שאזרחים אכפתיים שאוהבים את המדינה ונאמנים לערכי הדמוקרטיה יכולים בכוח הנחישות, המסירות, שיתוף הפעולה ומתן הדוגמא האישית, לחולל שינוי בדרכים לא אלימות כנגד כל הסיכויים.

לקראת הבחירות בנובמבר 2022 חידש השכל את פעילותו נגד בנימין נתניהו.

ב-13 ביוני 2023 נעצר השכל על ידי המשטרה לפני שהשתתף בוועידת כלכלה בשדרות בה הפגין נגד השרים ניר ברקת ויצחק גולדקנופף כחלק מהמחאות המתמשכות נגד הממשלה. המשטרה מנעה מהשכל להיכנס לכנס למרות שנרשם אליו, בנימוק שהוא "מפריע לסדר הציבורי". מאוחר יותר, בחקירת משטרה, אמר השכל לחוקר "אנחנו נאבקים עכשיו על דמוקרטיה - זו דמוקרטיה?". השכל שוחרר ללא תנאים מוקדמים.

בטלוויזיה 
במאי 2023 השתתף בתוכנית הטלוויזיה התיעודית "מדורות השבטים" של כאן 11.

חיים אישיים 
השכל מתגורר ביבנה, נשוי לעליזה, אשת חינוך, ולהם ארבעה ילדים ונכדים. הוא בעל תואר שני במדע המדינה מאוניברסיטת חיפה וכן למד באוניברסיטת חיל האוויר של ארצות הברית.

פרסים 
בינואר 2022 זכה בתואר "המצטיין בפעילות חברתית של 2021" במסגרת "משפיעני השנה" של תנועת דרכנו ודמוקרטTV. בטיעוני הזכייה נכתב: "ממובילי מחאת היחידים ומחאת 'אין מצב'". בשנה החולפת הפך לסמל למאבק הציבורי נגד השחיתות השלטונית".

ספריו ומאמריו
 הסוהר מבלוק 11; עריכה: יוסף ארגמן, יבנה: שורשים, תשע"ב 2012. (סיפורו של הקאפו מאושוויץ יעקב קוזלצ'יק)
 גיבורים רגילים: על חסידי אומות עולם גרמנים, עריכה: יוסף ארגמן, יבנה: שורשים, תשע"ד 2014.
 על זיכרון ושכחה המקרה של זורין, ביילסקי ואנילביץ': עריכה יוסף ארגמן, יבנה: שורשים, תשע"ו 2016
 כיצד עוצב הזיכרון הקולקטיבי אודות מרד גטו ורשה?, מרכז הארגונים של ניצולי השואה בישראל
 "על מנהיגות, ערכים ועמידה מהצד": נאומו של אמיר השכל במסגרת המחאה נגד היועץ המשפטי לממשלה, 17 במרץ 2018
 בלפור: יומן מאבק, הוצאת סער, 14 בפברואר 2022

קישורים חיצוניים

 
 
 
 
 

 אמיר השכל בפודקאסט "אזרח בתפקיד" 3.5.22

הערות שוליים

ראשי להק כוח אדם
טייסי חיל האוויר הישראלי
מפקדי בסיס שדה דב
חוקרי השואה ישראלים
מפקדי בסיס לוד
תתי-אלופים בחיל האוויר
חברי מפקדים למען ביטחון ישראל
יבנה: אישים
בוגרי בית הספר אלחריזי (תל אביב)
בוגרי גימנסיה גאולה
בוגרי אוניברסיטת חיפה
ירושלים: אישים
פעילים פוליטיים ישראלים
המחאה נגד בנימין נתניהו: אישים
ישראלים שנולדו ב-1953